פולחן הקיסר

**פולחן הקיסר** היא אחת משתי האידיאולוגיות הרשמיות באימפרייה הפוביאנית, והיא הדת המסורתית של בני הכוכב פוביה. בליבת אידיאולוגיית פולחן הקיסר עומד העיקרון לפיו קיסר פוביה הוא הציר סביבו היקום מסתובב וסמכותו עליונה על כל דבר, על כן יש לשאוף שכל הסמכויות האפשריות יהיו בידיו. המבצעים בפועל מדיניות זו הם כוהני הקיסר.

**היסטוריה**

דת פולחן הקיסר כוננה לראשונה בסוף תקופת הממלכה העתיקה של פוביה. בעקבות עלילות נסיכי הדמים נוצר כאוס שלטוני, אותו ניצל ראש משמר המלך אישמביל בכדי לעלות לשלטון. בכדי להעניק לגיטימיות לשלטונו הוא הכריז על דוסול, בנו הפעוט של המלך המת פוקוס כמלך הכוכב וכונן את הכהונה, אשר הוא עמד בראשה. כך, כל הכוח היה בידיו תחת התואנה שתפקיד הכהונה היא להגן על ה״קיסר״ בכל מחיר. אמנם, שלטונו בכוכב כולו לא החזיק שכן אדוני הצפון כפרו בסמכותו, אך הוא הצליח לבסס מרכז כוח סביב סילס הבירה, אשר אף נודעה בעקבות זאת כ״עיר כהנים״.

הכהונה החדשה הפיצה כהנים ברחבי הכוכב, אשר נכנס לתקופת אלף האדונים, ותפסה אחיזה חזקה בקרב בני הכוכב. הכהנים ביצעו האלהה לדמותו של הקיסר ואף אספו מסים בשמו. בשלב מסוים החלו לקום ממלכות ריבוניות גדולות בראשות מלכים מבני פיניק אשר כפרו בקיסר אשר בסילס הבירה וטענו לעצמם את הקיסרות. דת פולחן הקיסר הגיבה במאמצים ליצור איחוד בין הטוענים לכתר השונים על ידי איחוד משפחות, בכדי לשמור על כוחה כארגון בעל השפעה גלובלית. לאורך תקופה של מאות שנים הושלמו איחודים אלו, ובמקביל נחלש כוחה של הכהונה לאחר שאוחדה משפחת הקיסר שבסילס הבירה עם משפחת שלטון דומיננטית אחרת. לבסוף נולד פיניק המאחד, הקיסר הראשון על הכוכב כולו מאז פוקוס, והכהונה תפסה את מקומה כמשרתת שלו.

לאחר הכיבוש ההליסטי נרדפה משפחת הקיסר ופולחן הקיסר הוצא מחוץ לחוק. הכוהנים ירדו למחתרת ותפקידם הפרקטי היה שמירה על נפשו של הקיסר בטוחה בהסתר. דת פולחן הקיסר גוועה בצורתה המסורתית בתקופה זאת, ולא שבה לפעול בגלוי עד העצמאות הפוביאנית בימי הקיסר פיביוס. עם זאת, פיביוס לא שיתף פעולה עם הארגון וראה אותו כמזכרת מסורתית מן העבר, והוא נשאר קטן וזניח. רק בימי הקיסר פוביוס עלה לגדולה שוב הארגון ונוסד בצורתו המודרנית. אז, הוגדרו מחדש עקרונותיו היסודיים ותפוצתו בקרב אוכלוסיית פוביה הייתה בשיאה. מקום פולחן הקיסר התייצב כמשרת הנרצע של קיסר פוביה, אך עדיין השפיע על מהלכים שלא היו לראות עיניו. יחד עם המסדר הקילגוני, הוביל פולחן הקיסר את היקום להקצנה והשלמת חזון סוף הימים שלו.

**העקרונות היסודיים**

בדת פולחן הקיסר היה אך עיקרון יסודי אחד, והוא עיקרון האחדות. מתוך עיקרון זה נגזרים עקרונות העזר אשר מתרגמים את העקרון היסודי ליקום הכאוטי. עקרונות העזר של פולחן הקיסר מתועדים בקאנון ״הפרוטוקולים״, אשר נערך ונחתם בימי הקיסר פוביוס.

עקרון האחדות - לפי כוהני הקיסר אין כל היקום אלא התגלמויות שונות של כוח יסודי אחד. בראשית היקום היה אחיד ולא היו בו נקודות נבדלות. התקדמות הזמן הביאה אקראויות אשר פיזרו את האחדות לכל הגורמים השונים ביקום, המפריעים לשלוותו הטרומית, על כן יש לשאוף לאיחודו מחדש.

עקרון העזר המרכזי הוא עיקרון מעמד הקיסר, לפיו קיסר פוביה, כשלב האחרון בסולם של שליטים אשר מוצאו עוד בכדור הארץ הוא הציר סביבו היקום מסתובב, ומוקד האיחוד של היקום. איחוד היקום יתבצע כאשר כל סמכות אפשרית תהיה בידי הקיסר.

עקרון מרכזי נוסף הוא עיקרון חזון סוף הימים, על פיו יש לחתור ליום בו יאוחד היקום, שכן אז תשוב השלווה ויבוא הסוף לבלבול והכאוס. בסוף הימים היקום והקיסר יהיו אחד, וזוהי מטרת הקיום.

**ממסד פולחן הקיסר**

מאז החייאת פולחן הקיסר, המטה המרכזי של הארגון שוכן בטיוננט בלב סילס הבירה, שם יושבים חמשה עשר הכוהנים הגדולים. לשכות אזוריות של פולחן הקיסר קיימות בכל ארץ בכוכב פוביה, ובכל כוכב בו יש נציגות משמעותית לבני פוביה. עיקר התומכים בפולחן הקיסר הם ממוצא פוביאני, על כן מהווים אחוז מזערי מן היקום אך הקיסרים לא פעלו לשנות זאת, שכן פולחן הקיסר נועד בכדי להבטיח להם תמיכה מבית, בעוד אידיאולוגיית המסדר הקילגוני מתאימה להם בהרבה עבור שליטה בכוכבי היקום.